b'\n_START_ARTICLE_\nZakonik Petra I.\n_START_PARAGRAPH_\nZakon op\xc5\xa1\xc4\x8di crnogorski i brdski od 18. listopada 1798. prvi je crnogorski zakonik, sastavljen od 33. \xc4\x8dlanaka, poznat i pod imenom Zakonik Petra I. jer je autor ovoga pravnog dokumenta bio vladar i mitropolit Petar I. Petrovi\xc4\x87 Njego\xc5\xa1 (Sveti Petar Cetinjski)._NEWLINE_Zakon op\xc5\xa1\xc4\x8di crnogorski i brdski odigrao je va\xc5\xbenu ulogu u profiliranju dr\xc5\xbeavno-pravne svijesti Crnogoraca._NEWLINE_Crnogorski zbor usvojio je na skupu od 18. listopada 1798. Zakonik od 1. do 16. \xc4\x8dlanka, a 17. kolovoza 1803. na skupu odr\xc5\xbeanom na Cetinju potvrdio prvih 16 i izglasao novih 17 \xc4\x8dlanaka._NEWLINE_Zakonik je u bitnome inkorporirao Stegu iz 1796., a ustanovljena je prvi puta redovna sudska vlast - Praviteljstvo suda crnogorskog i brdskog, koje je imalo i izvjesne upravne ovlasti._NEWLINE_No, borbu protivu krvne osvete i drugih pojava koje su naru\xc5\xa1avale jedinstvo u zemlji, bilo je te\xc5\xa1ko voditi, budu\xc4\x87i da nije bilo izvr\xc5\xa1nih i represivnih organa vlasti. Ove \xc4\x87e organe, Gardu i Perjanike uspostaviti tek vladika Petar II. Petrovi\xc4\x87 Njego\xc5\xa1 1831. godine.'